Բնականաբար պետք է փոփոխություններ լինեն: Թեկուզ այն պարզ պատճառով, որ Սահմանադրությունն է դա պարտադրում: Բայց, փորձելով վեր հանել Ձեր հարցի խորքային էությունն, ասեմ՝ դրա համար անհրաժեշտ է երկու պայմանի համաժամանակյա առկայություն: Առաջինը՝ գործադիր իշխանության, ընդ որում դրա բոլոր ճյուղերի, կամովին հրաժարումն է գործառութային առումով դատական իշխանության նկատմամբ հնարավոր որևէ ներգործության ազդեցությունից, ինչ վեհ կամ արդար նպատակներ էլ չհետապնդի նման ներգործությունը: Եվ երկրորդ, հենց դատական իշխանության (դատավորների) կամավոր և կամային դրսևորումն է՝ անկախ լինելու և միայն օրենքին ենթարկվելու: Այս երկրորդը պարտադիր պետք է զուգորդվի դատավորների նկատմամբ բավարար վերահսկողական մեխանիզմների ներդրմամբ՝ թե ներքին, թե հակակշիռների և զսպումների սկզբունքի տրամաբանության շրջանակում, թե հանրային վերահսկողության լուրջ տարրերի ներմուծման տեսքով: Միայն այս դեպքում կարող են լիարժեք կյանքի կոչվել օրենքի առաջ հավասարության և դատարանի անկողմնակալության հիմնարար սկզբունքները: Պետք է բոլորի համար պարզ լինի, որ սա լոկ դատական իշխանության խնդիրը չէ, սա միայն մարդու իրավունքների պաշտպանության ոլորտի հարց չէ. Սա երկրի գլոբալ զարգացման նախապայմաններից մեկն է, որն ազդում է տնտեսության, քաղաքական կյանքի և ընտրական գործընթացների, նաև երկրի միջազգային վարկանիշի վրա: